Skont il-Protokoll dwar il-pożizzjoni tad-Danimarka, anness mat-TUE u t-TFUE, id-Danimarka ma tiħux sehem fl-adozzjoni mill-Kunsill tal-miżuri skont it-Titolu V TFUE (bl-eċċezzjoni tal-“miżuri li jiddeterminaw il-pajjiżi terzi li ċ-ċittadini tagħhom għandu jkollhom viża meta jaqsmu l-fruntieri esterni tal-Istati Membri, jew miżuri li għandhom x’jaqsmu ma’ format uniformi għall-viżi”). Għaldaqstant, id-Danimarka ma tipparteċipax fl-adozzjoni ta’ dan ir-Regolament u mhijiex marbuta minnu u lanqas ma hija soġġetta għall-applikazzjoni tiegħu. Madankollu, billi d-Danimarka tapplika r-Regolament Eurodac attwali, wara ftehim internazzjonali li hi kkonkludiet mal-UE fl-2006, hi għandha, skont l-Artikolu 3 ta’ dan il-ftehim, tinnotifika lill-Kummissjoni bid-deċiżjoni tagħha jekk hux se timplimenta jew le l-kontenut tar-Regolament emendat.

Artikolu 1

L-għan tal-“Eurodac”

1. Sistema magħrufa bħala l-“Eurodac” hija b’dan stabbilita, li l-għan tagħha għandu jkun li:

(a)tgħin biex ikun iddeterminat liema Stat Membru għandu jkun responsabbli skont ir-Regolament (EU) Nru XXX/XXX [ir-Regolament dwar il-Ġestjoni tal-Ażil u tal-Migrazzjoni] għall-eżami ta’ applikazzjoni għall-protezzjoni internazzjonali depożitata rreġistrata fi Stat Membru minn ċittadin ta’ pajjiż terz jew persuna apolida, u b’mod ġenerali sabiex tiffaċilita l-applikazzjoni tar-Regolament (UE) Nru XXX/XXX [Regolament dwar il-Ġestjoni tal-Ażil u tal-Migrazzjoni] skont il-kundizzjonijiet stabbiliti f’dan ir-Regolament.

(b)tgħin fl-applikazzjoni tar-Regolament (UE) XXX/XXX [ir-Regolament dwar ir-Risistemazzjoni] skont il-kundizzjonijiet stabbiliti f’dan ir-Regolament;

(c)tgħin fil-kontroll tal-immigrazzjoni illegali irregolari lejn l-Unjoni u fid-detezzjoni ta’ movimenti sekondarji fl-Unjoni u fl-identifikazzjoni ta’ ċittadini ta’ pajjiżi terzi u persuni apolidi b’soġġorn illegali għad-determinazzjoni ta’ miżuri xierqa li għandhom jittieħdu mill-Istati Membri, inkluża t-tneħħija u r-ripatriazzjoni ta’ persuni residenti mingħajr awtorizzazzjoni;

(d)tistabbilixxi l-kundizzjonijiet li skonthom l-awtoritajiet maħtura tal-Istati Membri u l-Uffiċċju Ewropew tal-Pulizija (Europol) jistgħu jitolbu t-tqabbil tad-data dwar il-marki tas-swaba’ u x-xbiha tal-wiċċ bijometrika jew alfanumerika ma’ dik maħżuna fis-Sistema Ċentrali għal skopijiet ta’ infurzar tal-liġi għall-prevenzjoni, ir-rintraċċar jew l-investigazzjoni ta’ reati terroristiċi jew reati kriminali serji oħra;

(e)tgħin fl-identifikazzjoni korretta tal-persuni rreġistrati fil-Eurodac skont il-kundizzjonijiet u għall-għanijiet imsemmija fl-Artikolu 20 tar-Regolament (UE) 2019/818 billi taħżen data tal-identità, data tad-dokument tal-ivvjaġġar u data bijometrika fir-repożitorju komuni ta’ informazzjoni dwar l-identità (CIR) stabbilit minn dan ir-Regolament;

(f)tappoġġa l-objettivi tas-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (European Travel Information and Authorisation System, “ETIAS”) stabbilita bir-Regolament (UE) 2018/1240;

(g)tappoġġa l-objettivi tas-Sistema ta’ Informazzjoni dwar il-Viża (Visa Information System, VIS) imsemmija fir-Regolament (KE) Nru 767/2008.

2. Mingħajr preġudizzju għall-ipproċessar ta’ data maħsuba għall-Eurodac mill-Istat Membru ta’ oriġini f’bażijiet ta’ data stabbiliti skont id-dritt nazzjonali tal-Istat Membru, id-data dwar marki tas-swaba’ u data personali oħra jistgħu jkunu pproċessati fil-Eurodac biss għall-iskopijiet stabbiliti f’dan ir-Regolament, u fir-Regolament (UE) Nru XXX/XXX [Regolament dwar il-Ġestjoni tal-Ażil u tal-Migrazzjoni] u fir-Regolament (UE) XXX/XXX [Regolament dwar ir-Risistemazzjoni] [l-Artikolu 34(1) tar-Regolament (UE) Nru 604/2013].’;

(10) L-Artikolu 3 huwa emendat kif ġej:

(a) fil-punt (b) tal-paragrafu 1, jiżdied il-punt (iv) li ġej:

“(iv) f’dak li għandu x’jaqsam ma’ persuna koperta bl-Artikolu 14a(1), l-Istat Membru li jittrażmetti d-data personali lis-Sistema Ċentrali u lir-Repożitorju Komuni ta’ Informazzjoni dwar l-Identità u li jirċievi r-riżultati tat-tqabbil;”;

(b) fil-paragrafu 1, jiżdiedu l-punti (p), (q) u (r) li ġejjin:

“(p)“CIR” tfisser repożitorju komuni ta’ informazzjoni dwar l-identità kif definit fl-Artikolu 17 tar-Regolament (UE) 2019/818;

(q)“data tal-identità” tfisser id-data msemmija fl-Artikolu 12 minn (c) sa (f) u (h), l-Artikolu 13(2) minn (c) sa (f) u (h), l-Artikolu 14(2) minn (c) sa (f) u (h) u l-Artikolu 14a minn (c) sa (f) u (h);

(r) “sett ta’ data” tfisser is-sett ta’ informazzjoni rreġistrat fil-Eurodac fuq il-bażi tal-Artikoli 12, 13, 14 jew 14a, li jikkorrispondi għal sett wieħed ta’ marki tas-swaba’ ta’ suġġett tad-data u magħmul minn data bijometrika, data alfanumerika u, fejn disponibbli, kopja bil-kulur skennjata ta’ dokument tal-identità jew tal-ivvjaġġar.”;

(11) L-Artikolu 4 huwa sostitwit b’dan li ġej:

“Artikolu 4